‘ધરતીનું સ્વર્ગ' કહેવાતા કાશ્મીરમાં શ્રીનગરથી માત્ર 42 કિ.મી દૂર દૂધપથરી નામની એક જગ્યા છે, જે ઉનાળાની ગરમીમાં ફરવા માટે એક ઉત્તમ વિકલ્પ છે. એ નથી ખબર કે અહીં નદીમાં ઉછળતા દૂધ જેવાં પાણીને કારણે તેનું નામ દૂધપથરી પડ્યું કે પછી પુષ્કળ પ્રમાણ દૂધ આપનારી અઙીંની ગાયોને કારણે અહીં વિકસેલા દુગ્ધ વ્યવસાયને કારણે. કારણ જે હોય તે, પણ નામ સાર્થક કરે તેવી જ આ જગ્યા છે. અહીં ચારે બાજુ કુદરતનું અપ્રતિમ સૌંદર્ય છવાયેલું છે. અહીં પહોંચતાં જ તમારો તણાવ આપોઆપ દૂર થઈ જાય છે અને એક અદભુત શાંતિ અને આનંદનો અહેસાસ થાય છે. લીલાંછમ ઘાસના મેદાનો વચ્ચેથી વહેતી નદી, ઊંચા ઊંચા પાઈન વૃક્ષ અને દૂર પહાડો પર છવાયેલ શ્વેત બરફ, જેની પર પડતાં સૂર્યકિરણો તેને સુવર્ણ જેવી આભા આપે છે, આવું બેનમૂન સૌંદર્ય ધરાવતી આ જગ્યા લાંબા સમય સુધી લોકોની નજરોથી દૂર રહી, પણ હવે રાજ્ય પર્યટન વિભાગની નજર અહીં પડી છે. તેથી અહીં પર્યટકો માટે સુવિધા વધારવામાં આવી રહી છે. થોડાં વર્ષો બાદ કદાચ આ પણ લોકોની ભીડથી ઉતારાતું પ્રવાસન સ્થળ બની જાય તે પહેલાં અહીં આંટો મારી આવવો મુનાસિબ છે.